**Informatīvais ziņojums**

**"Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2.** **fāzes Latvijas novērtējuma ziņojumā izteikto rekomendāciju izpildes novērtējumu"**

Informatīvais ziņojums ir sagatavots, lai informētu par Ekonomiskās sadarbības un attīstības organizācijas (*Organisation for Economic Cooperation and Devolepment*, turpmāk – OECD) Kukuļošanas apkarošanas starptautiskajos biznesa darījumos darba grupas (*Working Group on Bribery in International Business Transactions*, turpmāk – WGB) veiktā Latvijas 2. fāzes novērtējuma ietvaros izteikto rekomendāciju izpildes novērtējumu.

Latvijas 2. fāzes ziņojumu WGB apstiprināja 2015. gada 14. oktobrī. Tā ietvaros tika izvērtēta gan Latvijas 1. fāzes ziņojumā iekļauto rekomendāciju izpilde, gan Latvijas normatīvo aktu atbilstība OECD 1997. gada 21. novembra Konvencijas par ārvalstu amatpersonu kukuļošanas apkarošanu starptautiskajos biznesa darījumos (*Convention on Combating Bribery of Foreign Public Officials in International Business Transactions*, turpmāk – Konvencija) un ar to saistīto rekomendāciju (2009. gada Rekomendācijas par turpmāku ārvalstu amatpersonas kukuļošanas apkarošanu starptautiskajos biznesa darījumos prasībām, kā arī noteikto prasību efektīva izpilde attiecībā uz ārvalstu amatpersonu kukuļošanas apkarošanu starptautiskajos biznesa darījumos), izmeklēšanas, prokuratūras un tiesas iestāžu spējas izmeklēt un iztiesāt šādus noziedzīgos nodarījumus, amatpersonu un sabiedrības informētības līmeni par ārvalstu amatpersonu kukuļošanas negatīvajām sekām un paveikto noziedzīgi iegūtu līdzekļu legalizācijas novēršanā un apkarošanā.

 Kopumā Latvijas 2. fāzes ziņojumā Latvijai tika izteiktas 44 rekomendācijas, kuras paredz nepieciešamību veikt noteiktus grozījumus normatīvajos aktos, atsevišķu iestāžu iekšējo normatīvo aktu, procesu un vadlīniju nodrošināšanu, izveidošanu vai grozīšanu, kā arī apmācību veikšanu un noteiktu pasākumu un darbību īstenošanu vai atturēšanos no tām. Latvijas 2. fāzes ziņojums paredzēja Latvijai sniegt mutisku ziņojumu par atsevišķu rekomendāciju īstenošanu 2016. gada oktobra WGB plenārsēdes laikā. Savukārt par visām 2. fāzes novērtējuma ietvaros izteiktajām rekomendācijām Latvijai bija jāsniedz rakstveida ziņojums 2017. gada oktobra WGB plenārsēdes laikā.

Lai nodrošinātu visu izteikto 2. fāzes rekomendāciju savlaicīgu un pilnvērtīgu izpildi, Tieslietu ministrija sagatavoja informatīvo ziņojumu "Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2. fāzes Latvijas novērtējuma ziņojumu, tajā izteiktajām rekomendācijām un to izpildes nodrošināšanu", kura 1. pielikumā "Pasākumu un uzdevumu plāns OECD WGB 2. fāzes rekomendāciju izpildei" tika noteiktas atbildīgās iestādes un plānotie pasākumi, lai nodrošinātu visu 2. fāzes rekomendāciju izpildi. Ministru kabinets 2016. gada 21. jūnija sēdē izskatīja minēto informatīvo ziņojumu.

Atbilstoši Latvijas 2. fāzes ziņojumā noteiktajam Latvija 2016. gada 5. oktobrī WGB plenārsēdes laikā sniedza mutisku ziņojumu par šādu rekomendāciju izpildi: rekomendācija attiecībā uz trauksmes cēlēju aizsardzību (rekomendācija 3 (a)), proaktīvu ārvalstu amatpersonu kukuļošanas gadījumu izmeklēšanu (rekomendācija 9 (b)), Korupcijas novēršanas un apkarošanas biroja (turpmāk – KNAB) personālpolitiku (rekomendācija 10 (a)), KNAB likuma grozījumiem, lai noteiktu KNAB priekšnieka atlaišanas pamatu un kārtību (rekomendācija 10 (b)) un sankciju palielināšanu par kukuļdošanu, starpniecību kukuļdošanā, noziedzīgi iegūtu līdzekļu legalizēšanu un grāmatvedības pārkāpumiem (rekomendācija 15 (a)).

 2017. gada 17. oktobrī WGB plenārsēdes laikā tika izskatīts Latvijas rakstiskais ziņojums par 2. fāzes rekomendāciju izpildi. Minētais ziņojums tika sagatavots, balstoties uz Tieslietu ministrijas apkopoto informāciju, ko atbildīgās institūcijas sniedza par visu 2. fāzes rekomendāciju izpildes progresu atbilstoši Ministru kabineta 2016. gada 21. jūnija sēdes protokollēmuma (prot. Nr. 30 45. §) "Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2. fāzes Latvijas novērtējuma ziņojumu, tajā izteiktajām rekomendācijām un to izpildes nodrošināšanu" 2. punktā noteiktajam.

WGB dalībvalstis, izvērtējot Latvijas sniegto informāciju, secināja, ka Latvija ir īstenojusi būtiskus pasākumus, lai izpildītu 2. fāzes rekomendācijas. Kopumā no 44 izteiktajām rekomendācijām Latvija pilnībā ir izpildījusi 26, 13 rekomendācijas tika novērtētas kā daļēji izpildītas un 5 tika atzītas par neizpildītām.

Rekomendācijas, kuras WGB novērtējumā Latvija ir daļēji izpildījusi, ir:

1. Rekomendācija 3 (b), kas nosaka Latvijai veikt pasākumus, iedrošinot trauksmes celšanu, tai skaitā informējot par labā ticībā (*bona fide*) veiktās trauksmes celšanas, kā publiskās un privātās godprātības sistēmas sastāvdaļas, svarīgumu un paaugstinot informētību par pieejamo aizsardzību privātā sektorā strādājošiem trauksmes cēlējiem, nodrošinot trauksmes cēlējiem viegli pieejamus ziņošanas kanālus. Attiecībā uz ziņošanu un trauksmes cēlēju aizsardzību WGB norādīja, ka Latvija ir veikusi noteiktus pasākumus, kas veicina personu ziņošanu par koruptīviem noziedzīgiem nodarījumiem. Tomēr, ņemot vērā to, ka joprojām nav noteikts pienākums valsts amatpersonām ziņot par darba gaitā konstatētajiem iespējamajiem noziedzīgajiem nodarījumiem, kā arī nav pieņemts likums par trauksmes cēlēju aizsardzību, rekomendācija 3 (b) ir izpildīta daļēji.
2. Rekomendācija 4 (b), kas paredz, ka Latvijai jānodrošina, ka akciju sabiedrības "Attīstības finanšu institūcija Altum" kukuļošanas novēršanas politika un prakse atbilst 2006. gada Rekomendācijai par kukuļošanas apkarošanu un valsts garantētiem eksporta kredītiem. Izvērtējot veiktos pasākumus, ko Latvija ir veikusi attiecībā uz oficiāli atbalstītiem eksporta kredītiem, WGB secināja, ka rekomendācija 4 (b) ir daļēji izpildīta, jo akciju sabiedrība "Attīstības finanšu institūcija Altum", veicot darījuma pastiprinātu uzticamības pārbaudi, var pieprasīt papildu informāciju no eksportētāja un/vai pieteikuma iesniedzēja, lai izvērtētu iegūto nelabvēlīgā rakstura informāciju par jebkuru no iesaistītajām pusēm, lēmuma pieņemšanai par darījuma uzsākšanu un/vai noraidīšanu. WGB ieskatā akciju sabiedrībai "Attīstības finanšu institūcija Altum" ir jābūt pienākumam pieprasīt nepieciešamo papildu informāciju, kas nepieciešama pārbaudes veikšanai.
3. Rekomendācija 5, kas attiecībā uz oficiālo attīstības palīdzību (turpmāk – OAP) rekomendē, lai Latvija veic atbilstošus pasākumus ārvalstu amatpersonu kukuļošanas novēršanai, atklāšanai un ziņošanai OAP projektu ietvaros. WGB izvērtēja Attīstības sadarbības politikas pamatnostādnes 2016. -2020. gadam un secināja, ka tās neatspoguļo konkrētus pasākumus, kādi tiks veikti, lai novērstu, atklātu un ziņotu par ārvalstu amatpersonu kukuļošanu, kā to paredz rekomendācija.
4. Rekomendācija 6 (a), kas rekomendē Latvijai uzlabot kukuļošanas atklāšanu, veicot pasākumus, lai nodrošinātu, ka nodokļu maksātāji ar ārvalstu amatpersonu kukuļošanas risku, tiktu pakļauti kontroles pasākumiem, un izvērtēt, vai nodokļu iestādes efektīvi atklāj kukuļošanu. WGB ieskatā Latvijai jāveic pasākumi, lai identificētu arī tos nodokļu maksātājus, kas pakļauti kukuļošanas riskiem ārpus Eiropas Savienības, un tie tiktu identificēti kontroles pasākumu veikšanai. Tāpat Latvijai ir jānodrošina, ka 2016. gada 28. decembra Valsts ieņēmumu dienesta (turpmāk – VID) Iekšējā audita daļas iesniegtā VID ģenerāldirektoram ziņojumā par sniegto konsultāciju ar ieteikumiem ietvertais pasākums par operacionālo risku papildināšanu ar riskiem, kas specifiski attiecas uz ārvalstu amatpersonu kukuļošanu starptautiskajos biznesa darījumos, tiktu izpildīts.
5. Rekomendācija 7 (d) un (e), kas rekomendē Latvijai veikt efektīvus pasākumus, mudinot uzņēmumus, kas saņem ziņojumus no zvērināta revidenta par aizdomīgiem ārvalstu amatpersonu kukuļošanas gadījumiem, aktīvi un efektīvi reaģēt uz šādiem ziņojumiem, kā arī veikt grozījumus tiesību aktos, precizējot, ka tiesas, prokurori un izmeklētāji drīkst pieprasīt zvērinātam revidentam sniegt informāciju, veicot ārvalstu amatpersonu kukuļošanas izmeklēšanu. WGB ir konstatējusi, ka 2017. gada 1. janvārī stājās spēkā likums "Grozījumi Finanšu instrument tirgus likumā" (turpmāk – grozījumi likumā). Ar grozījumiem likumā ir noteikts pienākums ziņot kapitālsabiedrības padomei, bet, ja kapitālsabiedrībai nav padomes, – tās akcionāru (dalībnieku) sapulcei, par trūkumiem un atklājumiem, kas konstatēti kapitālsabiedrības gada pārskata un konsolidētā gada pārskata revīzijā (pārbaudē). Savukārt, kapitālsabiedrības padomei vai kapitālsabiedrības akcionāru (dalībnieku) sapulcei ir pienākums izvērtēt šo revīzijas komitejas sniegto informāciju kā krietnam un rūpīgam saimniekam un pieņemt lēmumu par turpmāko rīcību. WGB konstatē, ka šīs normas neattiecas uz pārējiem komersantiem. Savukārt attiecībā uz nepieciešamajiem grozījumiem tiesību aktos, lai nodrošinātu to, ka zvērināti revidenti var sniegt informāciju tiesībsargājošām iestādēm, WGB konstatē, ka Latvija šādus grozījumus tiesību aktos nav veikusi.
6. Rekomendācija 8 (c), kas rekomendē Latvijai uzlabot noziedzīgi iegūtu līdzekļu legalizācijas atklāšanu. WGB konstatēja, ka Noziedzīgi iegūtu līdzekļu legalizācijas novēršanas dienestā ir vakantas štata vietas un tiek plānots, ka tās tiks aizpildītas 2018. gadā. Attiecībā uz papildu vadlīniju un tipoloģiju izstrādi, kā arī apmācībām WGB uzskata, ka Noziedzīgi iegūtu līdzekļu legalizācijas novēršanas dienests, īstenojot šo rekomendāciju, nav pietiekoši pievērsies noziedzīgi iegūtu līdzekļu legalizācijai saistībā ar korupciju un ārvalstu amatpersonu kukuļošanu, it īpaši - noziedzīgi iegūtu līdzekļu legalizācijai, ko veic banku klienti nerezidenti.
7. Rekomendācija 8 (d), kas attiecībā uz noziedzīgi iegūtu līdzekļu legalizāciju rekomendē Finanšu un kapitāla tirgus komisijai veikt pasākumus, nodrošinot atbilstību Noziedzīgi iegūtu līdzekļu legalizācijas un terorisma finansēšanas likuma prasībām ir novērtēta kā daļēji izpildīta pamatojot šādu vērtējumu uz datiem, ko Finanšu un kapitāla tirgus komisija (turpmāk – FKTK) sniedza, atbildot uz WGB uzdoto jautājumu, kas skāra tikai daļu no FKTK pielietotajām uzraudzības metodēm. FKTK papildus iesniegtā informācija netika ņemta vērā aktuālajā WGF vērtējumā, argumentējot to ar WGB laika resursu trūkumu. Jāatzīmē, ka FKTK noziedzīgi iegūtu līdzekļu legalizācijas novēršanas atbilstības uzraudzībai izmanto visas Eiropas Banku iestādes (*European Banking Authority,* turpmāk – EBA) metodikās paredzētās uzraudzības metodes (statistiku par 2016. un 2017. gadu skat. šī informatīvā ziņojuma 2. pielikumā), kuru ietvaros veikto pārbaužu skaits un apjoms būtiski pārsniedz WGB vērtējumā ietverto un izmantojams kā arguments Latvijas rakstiskajā papildu ziņojumā par rekomendāciju izpildi.
8. Rekomendācija 8 (e), kas aicina Latviju veikt neatliekamus pasākumus, lai veicinātu saukšanu pie atbildības par noziedzīgi iegūtu līdzekļu legalizāciju. WGB novērtēja veiktos institucionālos pasākumus un uzlabojumus tiesiskajā regulējumā. Tomēr, ņemot vērā to, ka statistikas dati par notiesātajām personām par noziedzīgi iegūtu līdzekļu legalizāciju nenorāda uz būtisku progresu attiecībā uz personu saukšanu par noziedzīgi iegūtu līdzekļu legalizāciju, rekomendācija tika novērtēta kā daļēji izpildīta.
9. Rekomendācija 9 (c), kas aicina Latviju nodrošināt regulāras apmācības KNAB, prokuratūras un tiesu varas pārstāvjiem par ārvalstu amatpersonu kukuļošanu un ar to saistītiem noziedzīgiem nodarījumiem, kā arī juridisko personu atbildību, konfiskācijas pasākumiem, izmeklēšanas metodēm, ieskaitot grāmatvedības un informācijas tehnoloģiju ekspertīzes un vienošanās piemērošanu ārvalstu amatpersonu kukuļošanas lietās, ieskaitot par 2014. gadā KNAB izdotajām vadlīnijām par atbrīvošanu no kriminālatbildības par kukuļošanu. Ņemot vērā to, ka KNAB pārstāvji nav tikuši apmācīti attiecībā uz jautājumiem, kas skar juridisko personu atbildību, noziedzīgi iegūtas mantas konfiskāciju un vienošanās kriminālprocesā, kā arī to, ka attiecībā uz prokuratūras pārstāvjiem un tiesnešiem apmācības vēl tikai tiek plānotas 2018. gadā, WGB novērtēja rekomendāciju kā daļēji izpildītu.
10. Rekomendācija 10 (a), kas attiecībā uz KNAB spējām un neatkarību Latvijai iesaka nodrošināt, ka personāla jautājumi netraucē KNAB spējai izmeklēt ārvalstu amatpersonu kukuļošanu. WGB ieskatā rekomendācija ir daļēji izpildīta, jo KNAB personāls nav pilnībā nokomplektēts un no 150 štata vietām 25 joprojām ir vakantas.
11. Rekomendācija 13 (b), kas Latvijai iesaka kriminalizēt kukuļa solījumu. WGB izvērtēja Krimināllikumā veikto grozījumu, ar kuru tā 323. panta dispozīcija tika papildināta ar kukuļa apsolīšanu pēc tā pieprasīšanas. WGB konstatēja, ka pantā veiktā atruna “pēc tā pieprasīšanas” neatbilst Konvencijas 1. panta prasībām, tāpēc rekomendācija ir daļēji izpildīta.
12. Rekomendācija 15 (b), kas rekomendē Latvijai veikt pasākumus, nodrošinot, ka sankcijas, kas piemērotas fiziskām un juridiskām personām par grāmatvedības pārkāpumiem un ārvalstu amatpersonu kukuļošanu, ieskaitot vienošanos, ir efektīvas, samērīgas un atturošas. WGB ieskatā rekomendācija ir daļēji izpildīta, jo apmācības tiesnešiem un prokuroriem tiek plānotas 2018. gadā.

Rekomendācijas, kuras WGB novērtējumā Latvija nav izpildījusi:

1. Rekomendācija 2 (b), kas Latvijai rekomendē īstenot tās plānu veikt pasākumus, kas noteiktu valsts amatpersonām pienākumu ziņot tieši vai netieši, izmantojot iekšējo mehānismu, tiesībsargājošām iestādēm par aizdomām par ārvalstu amatpersonu kukuļošanu starptautiskos darījumos, kas radušās, veicot savus dienesta pienākumus. Ievērojot to, ka nepieciešamie grozījumi likumā “Par interešu konflikta novēršanu valsts amatpersonu darbībā” ir izstrādāti, bet nav pieņemti, rekomendācija tika novērtēta kā neizpildīta.
2. Rekomendācija 3 (a), kas attiecībā uz trauksmes celšanu, rekomendē, lai Latvija nodrošina attiecīgus pasākumus, aizsargājot no diskriminēšanas vai disciplinārsodiem valsts un privātajā sektorā strādājošos, kuri labā ticībā un pamatoti ziņo kompetentām institūcijām par aizdomām par ārvalstu amatpersonu kukuļošanu. Ņemot vērā to, ka likumprojekts “Trauksmes cēlēju aizsardzības likums” ir iesniegts Saeimā, bet nav pieņemts, WGB ieskatā minētā rekomendācija nav izpildīta.
3. Rekomendācija 7 (b), kas rekomendē Latvijai nodrošināt, ka vadlīnijas valsts uzņēmumiem par iekšējo kontroli pretkorupcijas jomā skaidri vēršas pret ārvalstu amatpersonu kukuļošanu. Ņemot vērā, ka vadlīnijas nav izstrādātas, rekomendācija WGB ieskatā nav izpildīta.
4. Rekomendācija 9 (e), kas rekomendē Latvijai atbilstoši situācijai un saskaņā ar normatīvajiem aktiem, padarīt sabiedrībai pieejamu informāciju par vienošanām (tai skaitā prokurora priekšrakstiem par sodiem, kā arī personas atbrīvošanas no kriminālatbildības par kukuļdošanu, pamatojoties uz Krimināllikuma 324. pantu) ārvalstu amatpersonu kukuļošanas lietās, ieskaitot lietas apstākļus, šādas vienošanās pamatojumu, vienošanās noteikumus un piemēroto sodu. WGB, konstatējot to, ka prokuratūrai nav prakses informēt sabiedrību par tiem gadījumiem, kuros persona tiek atbrīvota no kriminālatbildības saskaņā ar Krimināllikuma 324. pantu, norāda, ka rekomendācija nav izpildīta.
5. Rekomendācija 13 (a), kas attiecībā uz ārvalstu amatpersonu kukuļošanas noziedzīgo nodarījumu, rekomendē, lai Latvija veic labojumus savos tiesību aktos, nodrošinot, ka tiešs nodoms, kā tas ir definēts Latvijas tiesību aktos, atbilstu Konvencijas 1. pantā minētajam. Ievērojot to, ka Latvija nav veikusi grozījumus tiesību aktos, kas novērstu minēto neatbilstību Konvencijas prasībām, kā arī nav tāda Augstākās tiesas lēmuma, kas skaidrotu tiešā nodoma tvērumu atbilstoši Konvencijā noteiktajam, WGB konstatē, ka rekomendācija nav izpildīta.

Vienlaikus ar novērtējumu attiecībā uz Latvijas 2. fāzes rekomendāciju izpildi WGB pieņēma lēmumu, ka dalībvalstis vēlreiz izvērtēs Latvijas paveikto attiecībā uz šādu rekomendāciju izpildi: 8 (b), 9 (b), 9 (d), 9 (f) un 10 (c) Latvijas 3. fāzes novērtējuma laikā. Savukārt attiecībā uz neizpildītajām un daļēji izpildītām rekomendācijām, Latvijai uz 2018. gada oktobra plenārsēdi jāsniedz rakstisku papildu ziņojumu par šādu rekomendāciju izpildi: 3 (a) un (b), 8 (c), (d) un (e), 10 (a), 13 (a) un (b), kā arī aktuālo informāciju attiecībā uz izmeklēšanā, kriminālvajāšanā vai tiesā esošām ārvalstu amatpersonu kukuļošanas lietām.

Latvijas 2. fāzes rekomendāciju izpildes ziņojums kopā ar WGB novērtējumu tika publiskots 2017. gada 4. decembrī un ir pieejams OECD mājas lapā: http://www.oecd.org/daf/anti-bribery/latvia-oecdanti-briberyconvention.htm.

Lai nodrošinātu atbilstošu to 2. fāzes rekomendāciju izpildi, kuras ir daļēji izpildītas vai neizpildītas, noteiktajos termiņos, nepieciešams noteikt veicamos pasākumus attiecīgo 2. fāzes rekomendāciju izpildei, atbildīgās institūcijas un to izpildes termiņus. Informatīvā ziņojuma 1. pielikumā ir Tieslietu ministrijas izstrādāts pasākumu un uzdevumu plāns ar mērķi nodrošināt minēto 2. fāzes rekomendāciju izpildi, nosakot atbildīgās institūcijas, konkrētus izpildāmos uzdevumus un to izpildes termiņus.

Tieslietu ministrs Dzintars Rasnačs

12.03.2018.

Spūle 67036733,

dina.spule@tm.gov.lv